રાજ્યમાં નર્મદાનું પાણી ઓછું મળતાં પાણીનો વેડફાટ અને ચોરી અટકે તે માટે સૌરાષ્ટ્ર સિવાયની તમામ નર્મદા બ્રાન્ચ કૅનાલમાં પાણીનો સપ્લાય બંધ કરવામાં આવ્યો છે. જેના પગલે મેઇન કૅનાલમાંથી પાણી ઉપાડવા માટે પાણી પુરવઠા વિભાગ દ્વારા બ્રાન્ચને બદલે મેઇન કૅનાલ સુધી પાણીની પાઇપલાઇનો એક્સટેન્ડ કરાઈ છે. કૅનાલમાં પાણીનું લેવલ નીચું જતાં રેતી, માટીને કારણે અનેક વિસ્તારોમાં ડહોળું પાણી આવતું હોવાની ફરિયાદો ઊઠતાં ફિલ્ટરેશન વધારવા સૂચના અપાઈ છે. પાણી પુરવઠા મંત્રી પરબત પટેલના અધ્યક્ષસ્થાને મંગળવારે સમીક્ષા બેઠક મળી હતી.